Linnapea teatas mullu suvel pidulikult, et 2011. aastaks alguseks on kogu Tallinn kanalisatsioonivõrguga kaetud. Paljassaare teel asuva viie eramaja kinnistuni ei taha aga Tallinna Vesi oma torusid kuidagi vedada.    Teisipäeval arutas kohalike elanike muret Põhja-Tallinna halduskogu ettevõtluskomisjon. Paraku ei leidnud linnaosavalitsuse, linna kommunaalameti ega Tallinna Vee  esindajad võimalust koosolekul osaleda.    Siiski teatas linnaosavalitsuse linnamajanduse osakonna asejuhataja Arvo Soorand mulle telefoni teel enne koosolekut, et just temani jõudnud kirjast selgub, et linn on valmis rahastama kanalisatsioonitrassi ehitust ka Paljassaare tee eramuteni. Liitumispunkt oleks siis kinnistu piiril. Sel aastal linnal aga nende tööde jaoks raha ei ole.    Asja teeb eriti jaburaks asjaolu, et jutt käib olemasoleva trassi pikendamisest vaid kümne meetri võrra. Kulu  oleks vaid 5000 euro ringis. Hetkel kasutavad kohalikud okupatsiooniarmee poolt rajatud amoritseerunud sügava puurkaevu vett.    Tänavu märtsikuus lubas linna kommunaalamet kohalikele elanikele saadetud kirjas kutsuda probleemi lahendamiseks kokku ümarlaua. Siis hakati aga venitama ja siiani pole asjad liikunud.    Ei ole kahtlust, et asi on vaid tahtes. Linna ja Tallinna Vee poolne venitamine on kohalike elanikke tõsiselt ärritanud. Sel neljapäeval on Paljassaare tee rahva murest pikemalt  juttu ETV Ringvaate saates.    Halduskogu ettevõtluskomisjon otsustas aga täna pöörduda linnaosavanema poole, et too astuks samme probleemi kiireks lahenduseks. Kohalikud soovivad ühendust veetrassiga juba enne talve tulekut. Kinnistu piirist majadeni on nad valmis ühenduse ise kinni maksma.